23. schôdza NR SR - 11.deň - B. popoludní
Dátum: 2024-12-10
Poslanec: Plaváková, Lucia (PS)
Druh vystúpenia: Vystúpenie v rozprave

24-2 No tak ja neviem, tak toto skrátené legislatívne konanie nakoniec ani nie je skrátené. A hoci teda v odôvodnení sme sa napríklad dočítali, že skrátené legislatívne konanie sa uplatňuje z dôvodu ohrozenia, plnenia záväzkov a míľnikov vyplývajúcich z Plánu obnovy a odolnosti Slovenskej republiky. Úplne výborné bolo aj SLK k zákonu o ochrane oznamovateľov, ktorá bola tak akútna tá novela, že bolo potrebné ju riešiť teda v tomto mimoriadnom legislatívnom režime a bolo odôvodnené prítomnosťou mimoriadnych okolností, pri ktorých môže dôjsť k ohrozeniu základných práv a slobôd alebo bezpečnosti. No až také akútne to teda bolo, že vláda to po dvoch a pol mesiacoch stiahla a aby som teda nevynechala ani ministerku kultúry, tá nám tu predložila skrátené legislatívne konanie v podstate kvôli svojej neschopnosti a nečinnosti a následne, keď sme o tomto návrhu mali rokovať v skrátenom legislatívnom konaní, tak ona bola na jachte. A to najdôležitejšie, skrátené legislatívne konanie pre predstaviteľov vládnej koalície bola samozrejme SLK týkajúce sa trestných kódexov, a to je mimoriadne dôležité aj v kontexte, o ktorom tu dnes diskutujeme. Tým pôvodným, teda tou novelou trestných kódexov si zabezpečili vlastnú beztrestnosť vďaka skráteniu premlčania a aj do budúcnosti miernejšie tresty a Trestný zákon bolo potrebné následne opätovne novelizovať v skrátenom legislatívnom konaní ešte predtým, než nadobudla pôvodná novela účinnosť, keďže popri premlčaní si vlastných trestných činov koalícia skrátila aj premlčanie pre násilné trestné činy, vrátane znásilnenia, či omylom alebo úmyselne, to je už vlastne teraz jedno. Dôležité je, že po našom tlaku aj tlaku verejnosti sa aspoň toto opravilo. Ale potom prišlo ďalšie skrátené konanie tiež k Trestnému zákonu, ako máme aj dnes, ktorým vláda naprávala to, na čo sme ju upozorňovali od začiatku a to porušenie našich záväzkov voči Európskej únii. No a teraz tu máme už štvrté skrátené legislatívne konanie, ktorého súčasťou je novela Trestného zákona. Na to, že ide o jeden zo základných kódexov nášho právneho poriadku, novelizovať ho štyrikrát v priebehu roka v skrátenom legislatívnom konaní, tak to je podľa mňa skutočne výkon, ale nie taký, ktorý si zaslúži potlesk, ale je to podľa mňa úplne odborná hanba a takto to bude zapísané aj v histórii tvorby práva na Slovensku. Riešiť situáciu hroziaceho kolapsu v zdravotníctve strašením lekárov väzením, to podľa mňa skutočne nenapĺňa zákonné podmienky pre skrátené legislatívne konania, tu sa teda nezhodnem napríklad s Jankou, ktorá to považuje za splnené, ale podľa mňa vo vzťahu k tej novele Trestného zákona jednoducho splnené nie sú. A máme tu už existujúci zákon, ktorý upravuje priestupky a sankcie za prípady nepodriadenia sa pracovnej povinnosti. Ak sa teda lekár v rámci mimoriadnej situácie nepodriadi uloženej pracovnej povinnosti, dopúšťa sa priestupku podľa zákona o hospodárskej mobilizácii. Navrhovaná trestnoprávna zodpovednosť je podľa mňa len takým úbohým strašením a je to, si myslím, že ústavnoprávne aj naozaj neprípustným prekročením zásahu do právo dotknutých ľudí a podľa mňa pre tento postup naozaj neexistuje žiadne dôvodné naplnenie zákonných podmienok pre skrátené legislatívne konanie. Dalo by sa polemizovať o tých ostatných dôvodoch, ale pri týchto, konkrétne novele Trestného zákona tam podľa mňa naozaj to splnené nie je. A na záver už len zhrniem, že je podľa mňa smutné, že kým prvá novela Trestného zákona prijatá v skrátenom legislatívnom konaní mala za cieľ expresne zabezpečiť slobodu pre niektorých ľudí, tak aktuálna novela Trestného zákona tiež prijímaná v skrátenom legislatívnom konaní má za cieľ ohroziť, vlastne strašiť stratou slobody pre štrajkujúcich lekárov. No keby som chcela byť taká ako cynická, tak poviem, že aspoň vieme, pre koho tie miesta vo väzení uvoľňovali, a teda hovoríme o ľuďoch, ktorí tu dosť v hrozných podmienkach často denne zachraňujú životy iných ľudí aj tých zo samotnej koalície. A mne to príde teda cynické naozaj veľmi, strašiť ich väzením a takýmto spôsobom tu v skrátenom legislatívnom konaní prinášať novelu Trestného zákona a zopakujem už len na záver, že teda naozaj máme tu štvrtú novelu Trestného zákona z dielne súčasnej koalície za jeden rok. To mi príde naozaj za všetkými hranicami. Ďakujem.